ભારત-પાકિસ્તાન વચ્ચે ૧૯૭૧માં થયેલા યુદ્ધના સાક્ષી એવા રાજકોટ રહેતા ભારતીય સેનાના નિવૃત્ત કર્નલ આર. બી. હાપાણી કહે છે, “ઉરી જેવી હુમલાઓની ઘટનાઓ બને ત્યારે દેશભરમાં રોષ ફેલાય છે અને પાકિસ્તાન પર હુમલો કરવાની વાતો થાય છે. દેશપ્રેમના નાતે આવો ગુસ્સો કે દલીલો સ્વાભાવિક પ્રતિક્રિયા છે, પરંતુ વાસ્તવમાં આવાં પગલાં લેતાં પહેલાં ખૂબ વિચાર કરવો પડે છે. ૧૯૭૧ના યુદ્ધ બાદ થયેલા સિમલાકરાર મુજબ એલઓસી ક્રોસ ન કરવાનું નક્કી કરાયુંં. ભૌગોલિક રીતે જોઈએ તો એલઓસી પછી પીઓકે (પાકિસ્તાન ઑક્યુપાઈડ કાશ્મીર)નો ભાગ આવે છે. હવે માનો કે ભારત સિમલાકરારનો ભંગ કરીને પીઓકેમાં ઘૂસીને આતંકવાદી શિબિરોનો નાશ કરી પણ દે, પરંતુ પછી શુંં? ફરી એક વાર આ સ્થાન પર આતંકવાદી ટ્રેનિંગ કેમ્પ શરૂ થઈ જશે. એથીયે મોટી સમસ્યા એ છે કે ભારતીય આર્મી એલઓસી પાર કરી ન શકે એટલે વાયુદળની મદદ લેવી પડે.